เหมราชเกรดAทริสคาดกำไรโตฐานะการเงินแข็ง
เหมราชฯ รักษาเครดิตหุ้นกู้ A ทริสมองแนวโน้มคงที่ ผู้นำธุรกิจนิคมฯ รายได้โตอย่างแข็งแกร่ง รักษาสัดส่วนหนี้ต่ำ มีเงินคืนหนี้ปี 2556
21 ก.ย. 2554

เหมราชฯ รักษาเครดิตหุ้นกู้ A ทริสมองแนวโน้มคงที่ ผู้นำธุรกิจนิคมฯ รายได้โตอย่างแข็งแกร่ง รักษาสัดส่วนหนี้ต่ำ มีเงินคืนหนี้ปี 2556 
บริษัท ทริสเรทติ้ง ประกาศผลอันดับเครดิตหุ้นกู้ไม่มีประกันในวงเงินไม่เกิน 1,500 ล้านบาทของบริษัท เหมราชพัฒนาที่ดิน (HEMRAJ) ที่ระดับ A พร้อมยืนยันอันดับเครดิตองค์กรของบริษัทที่ระดับ A ด้วยเช่นกัน โดยแนวโน้มยังคง “คงที่” บริษัทจะนำเงินที่ได้จากการออกหุ้นกู้ไปลงทุนขยายธุรกิจตามแผน 
อันดับเครดิตดังกล่าวสะท้อนถึงผลงานในการพัฒนานิคมอุตสาหกรรมซึ่งเป็นที่ยอมรับ และรายได้ประจำจากบริการสาธารณูปโภคที่เติบโตเพิ่มขึ้น 
อย่างไรก็ตาม แนวโน้มการชะลอตัวของเศรษฐกิจในกลุ่มประเทศพัฒนาแล้ว ไม่ว่าจะเป็นกลุ่มยุโรป สหรัฐอเมริกา และญี่ปุ่น รวมถึงธรรมชาติที่ผันผวนของธุรกิจนิคมฯ ยังเป็นปัจจัยเสี่ยงต่ออันดับเครดิตบริษัท 
สำหรับแนวโน้มอันดับเครดิต “คงที่” สะท้อนถึงความคาดหมายว่าบริษัทจะยังคงสามารถรักษาความเป็นผู้นำในธุรกิจนิคมฯ ต่อไปได้ ท่ามกลางรายได้จากธุรกิจบริการสาธารณูปโภคและค่าเช่าที่เพิ่มขึ้นจะช่วยเพิ่มกระแสเงินสดที่สม่ำเสมอ และลดความผันผวนของรายได้จากการขายที่ดินในนิคมฯ
นอกจากนี้ ทริสเรทติ้ง ยังคาดว่าบริษัทจะยังคงรักษาอัตราส่วนเงินกู้รวมต่อโครงสร้างเงินทุนให้ต่ำกว่าระดับที่กำหนดไว้ในนโยบายที่ 50% ได้ต่อไป แม้มีการดำเนินการตามแผนขยายธุรกิจ
ณ สิ้นเดือน มิ.ย. 2554 บริษัทยังมีเงินสดในมือจำนวน 2,500 ล้านบาท และมีวงเงินสินเชื่ออีกประมาณ 2,000 ล้านบาทด้วย ส่วนแผนการชำระคืนหนี้ที่เพิ่มขึ้นในปี 2556 นั้น จะใช้เงินปันผลที่ได้จากบริษัท เก็คโค่วัน ซึ่งเป็นโรงไฟฟ้าในโครงการผู้ผลิตไฟฟ้าอิสระ (IPP) ที่บริษัทถือหุ้น 35%